Vier jaar ná ongeluk by oord veg pa voortAiden du Toit is in November 2017 by die ZambiBush-oord dood. (Foto: Verskaf) “Waar trek ŉ mens die lyn? Wanneer hou jy op om geregtigheid vir jou kind te soek?” Dít is die vrae waarmee ŉ moedelose Deon du Toit vier jaar ná die dood van sy seun, Aiden (10), steeds worstel. Aiden is op 29 November 2017 by die ZambiBush-waterpark in die noorde van Pretoria dood nadat hy sy kop op ŉ waterglybaan gestamp het. Du Toit is al die afgelope vier jaar met sy eie ondersoek na die voorval en oord besig, en sê hy het voldoende bewyse dat ZambiBush onwettig bedryf word. ZambiBush het intussen aanmaningsbriewe aan Du Toit en sy vrou, Elna, gestuur waarin die eienaars van die oord R15 miljoen vir naamskending by elk eis. Die egpaar word ook met dagvaarding gedreig sou dié geld nie vandeesweek betaal word nie. ZambiBush se eienaars hou voet by stuk dat die oord veilig is. “Ons kliënt het nog altyd op rekord geplaas dat al die nodige veiligheidsmaatreëls getref is by die oord. ŉ Onafhanklike assessor beoordeel ook jaarliks die veiligheidstandaarde by die oord vir versekeringsdoeleindes,” lui die oord se antwoord via hul regsverteenwoordigers aan Maroela Media. Du Toit staan egter by sy standpunt dat die park ŉ gevaar vir ander kinders inhou en gesluit behoort te word. “Ek sit met ŉ berg van bewyse, maar tot vandag toe het ek nog nie eers een keer in ŉ hof gestaan om my saak te stel nie. Dit voel of ek teen ŉ storm baklei. Daar is werklik nie ŉ klip wat ek nog nie omgedraai het nie. Du Toit sê egter hy is liggaamlik en geestelik uitgeput. “Ek het altyd in ons land se regstelsel geglo, maar het al my vertroue daarin verloor.” ŉ Opdraande stryd Hy het oor die afgelope jare nagenoeg tien beëdigde verklarings met behulp van ŉ speurder bekom, maar dít val ook op dowe ore. Die verklarings is onder andere deur ouers wie se kinders glo by dié park beseer is, afgelê. Dít, sê Du Toit, is maar net die oortjies van die seekoei. Volgens hom kry hy egter min tot geen ondersteuning van die polisie en ander rolspelers in die regstelsel nie. Die Tswhane-metro het in Februarie 2019 ŉ aansoek in die hooggeregshof gebring om die oord te laat sluit, omdat die twee persele waarop ZambiBush bedryf word, slegs vir landboudoeleindes gesoneer is en nié om as ontspanningsoord te bedryf nie. Die saak sou in April dieselfde jaar aangehoor word. Deon du Toit blaai deur ’n fotoboek van sy seun, Aiden. (Foto: Mariska Nanni) Maroela Media het ŉ navraag aan die metroraad gerig oor wat die uitkoms van dié saak was, maar nog nie terugvoer daaroor ontvang nie. Du Toit vergelyk Aiden se saak met dié van die 13-jarige Enock Mpianzi, wat in Januarie 2020 op ŉ skoolkamp verdrink het. “Hierdie saak is binne ŉ jaar en ŉ half afgehandel en mense moes verantwoording doen vir wat gebeur het. Hoekom wag ek al vier jaar vir geregtigheid? “Dit gaan ook nie net oor Aiden se dood nie, maar ook dié van Bohlale Mokoena en die talle ander kinders wat al by hierdie oord beseer is.” Bohlale se liggaam is twee maande voor Aiden se dood in een van die swembaddens by ZambiBush aangetref – ŉ dag nadat hy as vermis aangemeld is. Bohlale se ma, Maggie, het destyds aan Maroela Media gesê haar kind se dood is steeds onverklaarbaar. “Ek het altyd gewonder waarom hierdie mense [Bohlale se gesin en ander ouers] hul onderskeie sake nie verder voer nie, maar nou verstaan ek,” sê Du Toit. “Jy probeer en probeer, maar loop jou teen ŉ muur vas. Boonop het baie mense nie die geld om sake verder te dryf nie. As ek wat ŉ sakeman is nie eers kan bybly nie, hoe moet iemand wat nie eens geld op hulle foon het nie, vir regskostes betaal?” Du Toit sê hy het reeds honderde duisende rande aan regskoste bestee. Nooit weer dieselfde nie Benewens die finansiële tol wat Du Toit se soeke na geregtigheid op sy gesin eis, sê hy dat hulle emosioneel baie swaarkry. “Ná die dood van ŉ kind sal jy nooit weer die mens wees wat jy voorheen was nie. Jou gesin sal ook nooit weer dieselfde wees nie. Aiden du Toit. (Foto: Verskaf.) “Boonop kan jy nooit die rouproses afhandel as jy voortdurend op afsluiting wag nie. “Ek weet ek moet iewers die lyn trek, want ek neem ook weg van my gesin deur so baie geld en tyd in hierdie saak te ploeg. “Maar as ek opgee, sal dit voel asof ek op my kind opgee. Ek wil nie eendag op my stoep sit en voel ek het my kind gefaal nie.” Latham Dixon, Du Toit se regsverteenwoordiger, sê hulle sal nie opgee tot die geregtelike ondersoek deeglik afgehandel is nie. Die eienaars van ZambiBush het by verdere navraag aan Maroela Media gesê hulle is bewus van al die klagtes, maar kan hangende die litigasie nie in dié stadium breedvoerig daaroor uitwei nie. Die eienaars het wel erken dat hulle ŉ siviele eis teen Du Toit en sy vrou ingestel het.